Illum, f'Davos fl-Iżvizzera, l-UE u l-Ministri minn 16-il Membru tal-Organizzazzjoni Dinjija tal-Kummerċ (WTO) qablu li jiżviluppaw arranġament ta' appell proviżorju b'diversi partiti li jippermetti li l-membri parteċipanti tad-WTO iżommu sistema ta' tilwim li tiffunzjona u li tkun maqsuma f'żewġ stadji fid-WTO f'tilwim bejniethom. Din l-inizjattiva tnediet f'nofs Diċembru 2019 mill-UE u numru ta' membri oħra tad-WTO] wara l-paraliżi effettiva tal-Korp tal-Appell tad-WTO, minħabba l-imblokk ta' xi ħatriet ġodda mill-2017. Il-Kummissarju għall-Kummerċ, Phil Hogan, qal: “Din l-istqarrija hija xhieda tal-importanza kbira li l-UE u l-membri parteċipanti tad-WTO jagħtu biex jinżamm proċess ta' soluzzjoni tat-tilwim f'żewġ stadji fi kwistjonijiet kummerċjali tad-WTO L-arranġament ta' arbitraġġ ta' appell multipartitiku se jiggarantixxi li l-membri parteċipanti tad-WTO jkomplu jkollhom aċċess għal sistema ta' soluzzjoni tat-tilwim vinkolanti, imparzjali u ta' kwalità għolja bejniethom. Nixtieq nenfasizza għal darb' oħra li dan jibqa' miżura ta' kontinġenza meħtieġa minħabba l-paraliżi tal-Korp ta' Appell tad-WTO. Se nkomplu l-isforzi tagħna biex infittxu soluzzjoni dejjiema għall-imblokk tal-Korp tal-Appell, inkluż permezz ta' riformi u titjib neċessarji.” L-arranġament interim b'diversi partiti se jkun ibbażat fuq l-Artikolu 25 tal-Fehim dwar is-Soluzzjoni ta' Tilwim tad-WTO (DSU). Dan se jiżgura li l-membri parteċipanti tad-WTO (l-Awstralja, il-Brażil, il-Kanada, iċ-Ċina, Iċ-Ċilì, il-Kolombja, il-Kosta Rica, l-Unjoni Ewropea, il-Gwatemala, ir-Repubblika tal-Korea, il-Messiku, New Zealand, in-Norveġja, il-Panama, Singapore, l-Iżvizzera u l-Urugwaj) ikollhom proċess effettiv u vinkolanti għal tilwim kummerċjali potenzjali bejniethom. L-arranġament huwa miżura ta' kontinġenza u se japplika biss sakemm il-Korp tal-Appell tad-WTO jerġa' jsir operattiv. L-UE temmen li stadju ta' appell indipendenti u imparzjali, li jagħti l-garanziji neċessarji ta' deċiżjonijiet tal-ogħla kwalità, għandu jkompli jkun wieħed mill-fatturi essenzjali tas-sistema tas-soluzzjoni tat-tilwim tad-WTO. Għal Aktar Informazzjoni: Dikjarazzjoni Konġunta